SÖZLÜK
Düz mütənasib asılılıq – iki kəmiyyət( x və y) arasında y = kx (k ≠ 0) düsturu ilə ifadə olunan asılılıq. Düz mütənasib asılılığa uyğun nöqtələr koordinat başlanğıcından keçən düz xətt üzərindədir.
Düz mütənasib kəmiyyətlər – bir kəmiyyət neçə dəfə artırsa (azalırsa), digər kəmiyyət də bir o qədər dəfə artır (azalır).
Düzbucaqlı koordinat sistemi – qarşılıqlı perpendikulyar koordinat oxlarının əmələ gətirdiyi sistem. Nöqtənin yeri (x; y) cütü ilə təyin olunur. Belə təyin olunan koordinat sistemi Dekart koordinat sistemi də adlanır.
Ekvivalent (bərabər) nisbətlər – nisbətin hər iki həddini sıfırdan böyük eyni ədədə vurduqda və ya böldükdə əvvəlkinə bərabər, yaxud ekvivalent nisbət alınır.
Eyniadlı kəmiyyətlərin nisbəti – kəmiyyətlər eyni vahidlərlə ifadə edilir, nisbət sadələşdirilir və vahidsiz yazılır.
Ədədin mütləq qiyməti (ədədin modulu) – koordinat oxunda ədədə uyğun nöqtədən sıfıra qədər məsafə. Ədədin mütləq qiyməti mənfi ola bilməz. a ədədinin mütləq qiyməti |a| kimi yazılır.
• Müsbət ədədin modulu ədədin özünə bərabərdir.
• Mənfi ədədin modulu onun əksi olan ədədə bərabərdir.
• Sıfırın modulu sıfıra bərabərdir.
Ədədin natural üstlü qüvvəti – hər biri a-ya bərabər olan n sayda vuruğun hasili.
İstənilən ədədin 1-ci dərəcədən qüvvəti ədədin özünə bərabərdir.
a1 = a
Əks ədədlər – koordinat oxunda sıfırdan əks tərəflərdə və eyni məsafədə yerləşən ədədlər. Məsələn, 2 və –2 ədədləri əks ədədlərdir.
Əks ədədlərin cəmi 0-a bərabərdir:
a + (–a) = 0
Koordinat oxunda iki nöqtə arasındakı məsafə – bu nöqtələrin koordinatları fərqinin moduluna bərabərdir.
|–2 – (– 6)| = |–2 + 6| = |4| = 4
və ya
|– 6 – (–2)| = |– 6 + 2| = |– 4| = 4