Bölmə
4
Bu bölmədə öyrənəcəksiniz:

- düzbucaqlı koordinat sistemində nöqtənin koordinatlarını müəyyən etməyi;
- düzbucaqlı koordinat sistemində üfüqi və ya şaquli düz xətlər üzərində yerləşən iki nöqtə arasındakı məsafəni tapmağı;
- düzbucaqlı koordinat sistemində bəzi fiqurların sahəsini hesablamağı;
- düzbucaqlı koordinat sistemində simmetriya və yerdəyişməni tətbiq etməyi.

Cəhd edin!
Şəkildə ərazinin planı verilmişdir.
• Anar və Səbinə avtobusdan D nöqtəsində düşdülər. Səbinə 3 vahid yuxarı, 1 vahid sola getməklə evlərinə çatdı. O hansı nöqtəyə çatdı?
• Anar və Səbinəgilin evləri y oxuna nəzərən simmetrik yerləşir. Anargilin evinin koordinatlarını tapın. Anar və Səbinəgilin evlərinə uyğun nöqtələr arasındakı məsafə neçə vahiddir?
• Anar dayanacaqdan yuxarı və sola neçə vahid getsə, evlərinə çatar?
Düzbucaqlı
koordinat sistemi
Obyektlərin yerini dəqiq müəyyən etmək üçün koordinat sistemindən istifadə olunur. Koordinat sistemində başlanğıc nöqtəyə və koordinat oxlarına əsasən obyektin yeri təyin edilir. Məsələn, təyyarələrin və gəmilərin hərəkəti, məsafədən idarə olunan robotların yerlərinin dəyişməsi koordinat şəbəkəsində GPS və müxtəlif naviqasiya sistemləri ilə tənzimlənir. GPS (Global Positioning System – Qlobal Mövqetəyinetmə Sistemi) peyk naviqasiya sistemidir. Bu sistem vasitəsilə müəyyən vaxtda obyektin yeri haqqında məlumat əldə edilir.